2 vermeende transito-rowers vas ná skietery | Netwerk24
Wahl Bartmann, uitvoerende hoof van Fidelity, sê sy wagte is omstreeks 10:00 deur twee gewapende rowers oorval wat 'n houer met kontant gegryp en by die winkelsentrum uitgehardloop het.
" 'n Wag kon die ander wagte by die transitovoertuig waarsku en hulle het agter die rowers aangery om hulle te probeer keer. 'n Reaksievoertuig van Fidelty wat op die rooftog gereageer het, wou die rowers voorkeer toe daar op hulle losgebrand is. Hul voertuig is verskeie kere getref," sê Bartmann.
Volgens hom het reaksiebeamptes teruggeskiet en een van die verdagtes in die been gewond. Hy is gearresteer en onder polisiebewaking in die hospitaal. Een van die reaksiebeamptes is ook tydens die skietgeveg in die been gewond. Hy is in 'n stabiele toestand na die hospitaal gebring vir mediese behandeling.
"Die houer met kontant is teruggevind en beveilig," sê Bartmann.
Die polisie kon met die hulp van hul lugvleuel die ander rower, wat van die toneel probeer vlug het, aankeer.
Kol. Athlenda Mathe, polisiewoordvoerder, kon nie onmiddellik enige verdere besonderhede oor die voorval bekend maak nie.